ET Euroopa Liidu Teataja C 188/35

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 188/13

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„PROSCIUTTO DI SAURIS”

EÜ nr: IT-PGI-0005-0512-07.12.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero Delle Politiche Agricole e Forestali Aadress: Via XX Settembre 20 00187 Roma RM ITALIA Tel +39 0646655106 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Associazione Temporanea tra Imprese per la presentazione della richiesta e l’ottenimento del riconoscimento delle I.G.P. «Speck e Prosciutto di Sauris» Aadress: Sauris di Sotto 88 — I 33020 Sauris UD ITALIA Tel +39 043386054 Faks +39 043386149 E-post: claudio.p@wolfsauris.it Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Prosciutto di Sauris”

4.2. Kirjeldus:

Kaitstud geograafiline tähis „Prosciutto di Sauris (KGT)” on antud järgmisele tootele: soolane suitsutatud toorsink, mida on laagerdatud vähemalt 10 kuud. Laagerdunud „Prosciutto di Saurise” toorsinki turustatakse tervelt, koos kondi, kuid ilma sõraosata. Kamar on ühtlase pähkli- ja kullavärvusega, milles esineb ka oranž varjund. Nähtav taiosa on tumepunase värvusega. Konsistentsilt on sink isegi pikilõike puhul kõva ja elastne. „Prosciutto di Saurise” toorsink kaalub koos kondiga vähemalt 7,5 kg ning lõikel on taiosa punakas-roosaka värvusega. Rasvaosa värvus varieerub säravvalgest roosakasvalgeni. Toote lõhn on peen ja maitse magus, meeldiva suitsuvarjundiga. Turule laskmisel on tootel järgmised füüsikalis-keemilised omadused: veesisaldus on alla 64 %; soola- (kloriidid) ja veesisalduse suhe on 7,2–11,2; valgusisaldus on vahemikus 24 %–30 %. Omadused on määratud kindlaks Itaalia riikliku sertifitseerimisasutuste akrediteerimiskeskuse poolt tunnustatud laboratooriumites ajavahemikul 2001–2005 iga kolme kuu tagant tehtud uuringute põhjal (kokku 120 analüüsi) objektiivsel viisil. Katsed tehti järgmiste meetodite kohaselt:

— valgud (N x 6,25), UM: g/100 g, meetod ISO937:1991;

— naatriumkloriid, UM: g/100 g, meetod AOAC 935.47 ed. 17th 2003;

— kuivmass, UM: g/100 g, meetod ISO 1442:1997.

4.3. Geograafiline piirkond:

Friuli-Venezia Giulia autonoomse piirkonna Saurise kommuun.

4.4. Päritolutõend:

Tootmisprotsessi iga etappi tuleb jälgida ning dokumenteerida kõik sisendid (kasutatud toorained) ja väljundid (valmistatud tooted). Lisaks sellele kantakse põllumajandustootjad, lihunikud, lõikajad, töötlejad, pakendajad ja viilutajad kontrolliasutuste hallatavatesse registritesse ning toodetud kogused tuleb õigeaegselt kontrolliasutusele deklareerida, mis samuti aitab tagada toodete mõlemasuunalist jälgitavust kogu tootmisahela ulatuses. Kontrolliasutus kontrollib toote spetsifikaadi ja vastava kontrollikava kohaselt kõiki asjaomastesse registritesse kantud füüsilisi ja juriidilisi isikuid.

4.5. Tootmismeetod:

„Prosciutto di Saurise” toorsingi valmistamisel tuleb kasutada järgmiste tõuomadustega sigu: traditsioonilised Itaalia Large White'i ja Itaalia Landrace'i tõugu sead, kelle tõugu on parandatud Itaalia tõuraamatu kohaselt, või nimetatud tõugu kultide järeltulijad; Itaalia tõuraamatu kohaselt parandatud tõuga Itaalia Duroci tõugu kultide järeltulijad; muud tõugu kultide või hübriidkultide järeltulijad, kui need on aretatud selektsiooni- ja ristamisskeemide kohaselt, mis on kooskõlas Itaalia tõuraamatu ettekirjutustega raskete sigade tootmise kohta. Sead tapetakse üheksandal-kümnendal elukuul. Tapetud loomade rümbad peavad vastama määrusega (EMÜ) nr 3220/84, komisjoni 8. juuni 2001. aasta otsusega 2001/468/EÜ ja ministri 11. juuli 2002. aasta määrusega kehtestatud raskete sigade kriteeriumitele ning kuuluma sealiha ametliku liigituse keskmistesse kaubaklassidesse.

Koot peab kaaluma vähemalt 11 kg, selle töötlemist tuleb alustada tootmishoonesse jõudmisele järgneval päeval. Sooldumine toimub kolmes järgus ja kestab kokku kuni 21 päeva. Suitsutamine toimub spetsiaalses ruumis, mille põranda kaudu imbub väljaspool ruumi asuvatest kaminatest pöögisuitsu. Suitsutamine kestab kokku 72 tundi. Suitsutusruumi temperatuur on 15–20 °C ja õhuniiskus 50–90 %. Pärast kuivatamist hoitakse toodet akendega ruumis, kus on tagatud loomulik ventilatsioon ja õhuvahetus. Laagerdumine toimub temperatuuril 16–22 °C ja õhuniiskuse tasemel 50–90 %. Laagerdamise käigus kantakse toote pragudesse tainast, mis koosneb neerurasvast (60–80 %), teraviljajahust (kuni 25 %), soolast (1 %) ja piprast (1–30 %). Pärast pragude täitmist jätkub laagerdumine, mis kestab kokku kümme kuud, mida arvestatakse kolmekümnepäevaste perioodidena sooldumise esimesest päevast alates.

„Prosciutto di Saurise” toorsink kaalub tervena koos kondiga väheamlt 7,5 kg.Toodet võib turustada järgmisel viisil: tervelt koos kondiga; tervelt konditustatult; konditustatult ja tükeldatuna; konditustatult, viilutatult ja eelpakendatult. Konditustatud ja tükeldatud sink pakendatakse vaakumpakendisse ning viilutatud ja eelpakendatud sink pakendatakse vaakum- või gaasipakendisse. Et tagada tootele selle iseloomulikud omadused, eelkõige tüüpiline lõhn ja maitse, peab konditustamine, tükeldamine, viilutamine ja pakendamine toimuma punktis 4.3 osutatud geograafilises piirkonnas.

4.6. Seos piirkonnaga:

„Prosciutto di Saurise” tunnusjooned on tihedalt seotud tootmispiirkonnaga, eelkõige Saurise oru erilise mikrokliima ja sealiha erilise suitsutamistehnoloogiaga. Tänu omapärastele pinnavormidele moodustab Saurise org mägedest ümbritsetud, veidi ida–lääne teljel väljavenitatud kausi, kus aastane sademetehulk on veidi väiksem kui mujal Carnia ja Giulia Alpides. Eriline asend päikesevalguse suhtes, ümberkaudsetelt mägedelt ja oru põhjast tulevate õhumasside segunemine, 1 000 m kõrgusel valitsev iseloomulik õhurõhk, pidevad, ent üldjuhul mahedad tuuled ning orgu rajatud kunstlik veehoidla tekitavad üheskoos õhu liikumise päeval orust mäele ja öösel mäelt orgu, ning sellega kaasnevad eriliselt niiskustingimused, mis aitavad singil laagerdumise käigus osaliselt kuivada. Laagerdumise käigus tekib biokeemiliste protsesside kõrval, mis on seotud ensüümide aktiveerumisega soola lisamisel, toote pinnale laagerdumisruumi loomuliku keskkonna toimel sobiv mikrofloora (hallitus). Just sellest saab sink oma erilised lõhna- ja maitseomadused. Lumiei orust kõrgematelt nõlvadelt tuleva värske õhu juhtimine laagerdamisruumi muudab „Prosciutto di Saurise” toorsingi iseloomulikult magusaks (protsess toimub eelkõige tänu täpsele soolakogusele ja sinki katva rasvakihi vähesele oksüdeerumisele). Sellest nähtub, et „Prosciutto di Saurise” toorsingi tootmine on tihedalt seotud selle piirkonna keskkonna- (kliima) ja bioloogiliste tingimustega. Erilisele mikrokliimale lisandub liha soolamise ja suitsutamise pikk traditsioon. Liha suitsutamine, mida oskasid kasutada juba piirkonna esimesed asukad, annab lihale mitmed erilised omadused, nagu omamoodi värvus ja eriti omapärane lõhn ja maitse. „Prosciutto di Saurise” toorsingi suitsutamisel kasutatakse ka tänapäeval pöögisuitsu (küttepuu saadakse ümbruskonna metsadest), mis annab lihale iseloomuliku kergelt aromaatse maitse ja õrna, peene, vähese intensiivsusega lõhna. Eriline menetlus, mille puhul ühendatakse germaanlastelt pärit liha suitsutamise komme ja Apenniini poolsaarel levinum tava liha säilitamise eesmärgil soolata, annab „Prosciutto di Saurise” lõhnale ja maitsele ka meeldiva suitsuvarjundi.

4.7. Kontrolliasutus:

Kontrolliasutus vastab standardile EN 45011.

Nimi: Istituto Nord Est Qualità — I.N.E.Q. Aadress: Via Nazionale 33/35 33030 Villanova di San Daniele del Friuli UD ITALIA Tel +39 0432956951 Faks +39 0432956955 E-post: info@ineq.it

4.8. Märgistus:

Igale koodile pannakse kustutamatu tindi või põletusmärgiga tempel, millel on näha töötlemise alguse päev, kuu (Rooma numbrid) ja aasta ning looma tapnud lihunik. Kaitstud geograafilise tähise nimetus „Prosciutto di Sauris” peab olema märgisel itaalia keeles ja selgete kustutamatute tähtedega, mis eristuvad kõigest muust; sellele peab järgnema väljend „Indicazione geografica protetta” ja/või lühend „I.G.P”. Samuti on lubatud viidata ettevõtte nimele, ärinimele ja kaubamärgile, kui sellel ei ole ülistavat tähendust ja see ei eksita ostjat. Toote etiketil, pakendil ja muul graafilisel tutvustusmaterjalil peab olema ka KGT logo.

Logo moodustab rohelise kontuurjoonega tumesinine ovaal, milles on kollaste tähtedega nimetus „Sauris”, mille kohal on valge joonega mäeprofiil ja kaks rohelise joonega visandatud kuuske, ning kõige all markeerivad kaks helesinist kaarjoont tasaselt lainetavat vett.